দিনক্ষণ ঠিকই আছে। আরও একবার বিয়ে করবেন মানস ভুঁইয়া। পাত্রী অবশ্য তাঁর সাড়ে চার দশকের জীবনসঙ্গিনী গীতারানিই। 
আগামী ৪ মার্চ সাতচল্লিশতম বিবাহবার্ষিকীর দিনেই সইসাবুদ হবে। সদ্য বিধায়ক হওয়া স্ত্রীয়ের সঙ্গে কাগজকলমে বিয়ের আইনি প্রক্রিয়া সম্পূর্ণ করবেন নতুন সাংসদ। সবংয়ের উপনির্বাচনে তাঁদের বিপুল জয়ের পর এই আইনি বিয়ের প্রস্তুতি শুরু করে দিয়েছেন ভুঁইয়া দম্পতি। বিধায়ক হিসাবে বৃহস্পতিবার গীতার শপথের পর হাসিহাসি মুখে সে কথা জানিয়ে দিয়েছেন মানস নিজেই। 
২০ বছর বয়সে গাঁটছড়া বেঁধেছিলেন গীতার সঙ্গে। একমাত্র সন্তান কৌশিক এখন প্রতিষ্ঠিত চিকিৎসক। মায়ের নির্বাচনে অংশ নিতে দুই সন্তানকে নিয়ে সস্ত্রীক কৌশিকও এখন বাড়িতেই। সকলের উপস্থিতিতেই এই বিয়ের ‘পিঁড়ি’তে বসতে চলেছেন বঙ্গ রাজনীতির এই ভিআইপি দম্পতি। সেইসময় অবশ্য সংসদে বাজেট অধিবেশন চলবে। মানস সেখানে ব্যস্ত থাকলে ৫০ বর্ষপূর্তিতে ‘মালাবদল’ সারার পরিকল্পনা রয়েছে তাঁদের। 
সদ্য সবং উপনির্বাচনে জিতেছেন গীতা। এদিন বিধানসভায় শপথও নিয়েছেন তিনি। বিধানসভার স্পিকার বিমান বন্দ্যোপাধ্যায়, পরিষদীয়মন্ত্রী পার্থ চট্টোপাধ্যায়-সহ এক ঝাঁক তৃণমূল বিধায়কের উপস্থিতিতে শপথ অনুষ্ঠানে হাজির ছিল গোটা ভুঁইয়া পরিবার। তাঁদের আত্মীয় পরিজন, দলের অনুগামীরাও। স্ত্রীয়ের জয়ে উচ্ছ্বসিত মানস এদিন বলেন, ‘‘এবার রেজিস্ট্রেশনটা করে নিতে হবে।’’ স্বামীর পাঞ্জাবির মতোই হলুদ শাড়িতে গীতা অবশ্য প্রথম দিনে স্বচ্ছন্দই ছিলেন। পারিবারিক অভিজ্ঞতা থেকেই তিনি বলেন, ‘‘সবংয়ের হাসপাতালের কাজ সম্পূর্ণ করতে হবে। মহিলা কলেজও করতে হবে।’’ 
আর এই বিয়ে? সলজ্জ গীতা অবশ্য সে দায়িত্ব ঠেলে দিয়েছেন মানসের দিকেই।